《凤台图为张凤台侍御题》
明代·王弘诲

凤凰台，凤凰台，西粤峥嵘何壮哉。层楼杰阁势崔嵬，丹崖绿水中天开。

凤凰来兮渺何许，乃在苍梧之南、桂林之浦。昔闻隋代巢其阿，琅玕错落今可睹。

凤去台空兮千年，高冈梧桐兮锁烟雨。迩来此中谁为主，复有人中之凤览德辉而来仪。

雍雍喈喈鸣舜禹，池上千金市毛羽。龟背龙鳞兮九苞文，鸣銮佩玉兮五德舞。

主人况复耽邃古，风流似厌簿书苦。匹缣写此高堂上，潇然吏隐沧洲伍。

苍松白石兮参差，瑶草芝华兮安可数。尧山舜井纷相似，八桂七星隐吾几。

凤凰飞兮何时还，且留巢兮山水间。极目兮远望，见凤凰台之深山。

凤凰台上凤来去，主人梦游无定处。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。